《群盗一首》
宋代·苏籀

贪得不知义，流风紊四维。
珪珇实盲昏，黥髠亦觊窥。
谅非跖蹻才，竞揭椎埋旗。
巨猾肆滔天，小丑争攘欺。
立国计安出，顾无以家为。
三州破竹势，吏卒伤挠隳。
越人竟何能，非复慰佗时。
壶箪迎王旅，克捷剑之湄。
闽府幸宴然，一毫未尝亏。
噫吾有以待，致尔由他歧。
残蘖失追袭，诸将咸思归。
勉哉方伯职，力拯邻邦危。
漳滨拏未解，蜂蝎生武夷。
姑息倒囷藏，谆复行文移。
近事苟目前，远忧那敢知。
天运未太平，佛力亦其微。
武夫勿告劳，儒冠须出奇。
知人与安民，此责诚塞之。

作者简介：（1091—?）眉州眉山人，字仲滋。苏迟子。事亲孝，仅十余岁，侍祖辙于颍昌九年，未尝去侧。以祖荫官陕州仪曹，历太府监丞、将作监丞。请祠归，卒年七十余。以文学见知于晁说之、洪炎等人。有《栾城遗言》、《双溪集》。